по време на разследването. Поради това заключенията относно вероятността за продължаване или повторно възникване на дъмпинга бяха направени въз основа на наличните факти в съответствие с член 18 от основния регламент. В това отношение Комисията използва искането, експортните статистически данни от базата GTA и статистика за вноса в САЩ.
 3.4.1. Продължаване на дъмпинга в Съюза през разследвания период в рамките на прегледа
 (79)
 Износът от Корея през разследвания период в рамките на прегледа е бил незначителен (по-малко от 40 тона), поради което не бе счетен за представителен. Анализът бе насочен основно към повторното възникване на дъмпинга от Корея, като бяха използвани наличните факти в съответствие с член 18 от основния регламент.
 3.4.2. Доказателства за вероятността за повторно възникване на дъмпинга
 (80)
 Комисията извърши анализ на това дали съществува вероятност за повторно възникване на дъмпинга, ако срокът на действие на мерките изтече. При този анализ бяха взети предвид следните елементи: корейските експортни цени за други местоназначения, производственият капацитет и свободният капацитет в Корея, както и привлекателността на пазара на Съюза.
 3.4.2.1. Износ за трети държави
 (81)
 С цел да се проучи вероятното поведение на производителите на ПТ в Корея по отношение на пазара на Съюза, ако срокът на действие на мерките изтече, Комисията разгледа особеностите на корейския износ за пазара на САЩ. Комисията избра САЩ, тъй като за разлика от всички други местоназначения на износа от Корея, този пазар е сходен по големина с пазара на Съюза и на него има много местни производители, но и се характеризира с голям дял на вноса и много ниски ставки на вносните мита, което го прави един силно конкурентен пазар. Освен това САЩ е първото местоназначение на износа от Корея, съставлявайки около 27 % от износа на ПТ през разследвания период в рамките на прегледа (14), като за този пазар са налице сравнително подробни статистически данни (15). И накрая, този подход е идентичен на използвания при предишния преглед с оглед изтичане на срока на действие на мерките за Корея, посочен в съображение 1.
 Нормална стойност
 (82)
 Поради липсата на каквато и да било друга информация нормалната стойност бе основана на данни, предоставени от заявителя в искането за преглед, в съответствие с член 18 от основния регламент.
 (83)
 С цел изчерпателност Комисията използва също така предоставен от заявителя в искането за преглед ценоразпис за вътрешния пазар като алтернативен метод за определяне на нормалната стойност. При все това въз основа на нормалната стойност и по двата метода констатациите на Комисията за наличието на дъмпинг останаха утвърдителни. Всъщност при използването на ценоразписа за вътрешния пазар бяха установени по-високи дъмпингови маржове.
 Експортна цена
 (84)
 Експортните цени през разследвания период в рамките на прегледа бяха установени въз основа на публично достъпни данни, т.е. митническата статистика на САЩ. Въз основа на разработена от заявителя методология в искането за преглед Комисията коригира статистическите данни, за да изключи видовете на продукта, които не бяха включени във формираната нормална стойност, както е описано по-горе, с цел постигане на по-добра сравнимост.
 Сравнение
 (85)
 Среднопретеглената нормална стойност бе сравнена с установената съгласно посоченото по-горе среднопретеглена